MT Il-Ġurnal Uffiċjali tal-Unjoni Ewropea C 324/6

DEĊIŻJONI TAL-KUMMISSJONI

tal-1 ta’ Ottubru 2015

dwar notifika lil pajjiż terz dwar il-possibbiltà li dan jiġi identifikat bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat

(2015/C 324/07)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 1005/2008 tad-29 ta’ Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat, li jemenda r-Regolamenti (KEE) Nru 2847/93, (KE) Nru 1936/2001 u (KE) Nru 601/2004 u li jħassar ir-Regolamenti (KE) Nru 1093/94 u (KE) Nru 1447/1999 (1), u b’mod partikolari l-Artikolu 32 tiegħu,

Billi:

1. INTRODUZZJONI

(1) Ir-Regolament (KE) Nru 1005/2008 (“ir-Regolament IUU”) jistabbilixxi sistema tal-Unjoni li tipprevjeni, tiskoraġġixxi u telimina sajd illegali, mhux irrappurtat u mhux irregolat (IUU).

(2) Il-Kapitolu VI tar-Regolament IUU jistabbilixxi l-proċedura għall-identifikazzjoni ta’ pajjiżi terzi li ma jikkooperawx, id-démarches fir-rigward ta’ pajjiżi bħal dawn, l-istabbiliment ta’ lista ta’ tali pajjiżi, it-tneħħija minn dik il-lista, il-pubbliċità ta’ dik il-lista u kull miżura ta’ emerġenza.

(3) Skont l-Artikolu 32 tar-Regolament IUU, il-Kummissjoni għandha tinnotifika lill-pajjiżi terzi bil-possibbiltà li jiġu identifikati bħala pajjiżi li ma jikkooperawx. Din in-notifika hija ta’ natura preliminari. In-notifika għandha tkun ibbażata fuq il-kriterji stipulati fl-Artikolu 31 tar-Regolament IUU. Il-Kummissjoni għandha tieħu wkoll id-démarches kollha stabbiliti fl-Artikolu 32 ta’ dak ir-Regolament fir-rigward tal-pajjiżi terzi nnotifikati. B’mod partikolari, fin-notifika l-Kummissjoni għandha tinkludi informazzjoni dwar il-fatti u l-kunsiderazzjonijiet essenzjali li jsejsu identifikazzjoni bħal din, tagħti l-opportunità lil dawk il-pajjiżi biex jirrispondu u jipprovdu evidenza li tikkontradixxi l-identifikazzjoni u, fejn ikun xieraq, toffri pjan ta’ azzjoni għat-titjib u miżuri meħudin biex jirrettifikaw is-sitwazzjoni. Il-Kummissjoni għandha tagħti żmien biżżejjed lill-pajjiżi terzi nnotifikati biex iwieġbu għan-notifika u żmien xieraq biex jirranġaw is-sitwazzjoni.

(4) Skont l-Artikolu 31 tar-Regolament IUU, il-Kummissjoni Ewropea għandha tidentifika lill-pajjiżi terzi li hija tqis bħala pajjiżi li ma jikkooperawx fil-ġlieda kontra s-sajd IUU. Pajjiż terz għandu jiġi identifikat bħala pajjiż terz li ma jikkooperax jekk jonqos milli jaqdi d-dmirijiet tiegħu skont il-liġi internazzjonali bħala Stat tal-bandiera, tal-port, kostali jew tas-suq, jew milli jieħu azzjoni biex jipprevjeni, jiskoraġġixxi u jelimina s-sajd IUU.

(5) L-identifikazzjoni ta’ pajjiżi terzi li ma jikkooperawx għandha tkun ibbażata fuq ir-rieżami tal-informazzjoni kollha kif inhu stipulat fl-Artikolu 31(2) tar-Regolament IUU.

(6) Skont l-Artikolu 33 tar-Regolament IUU, il-Kunsill għandu jistabbilixxi lista ta’ pajjiżi terzi li ma jikkooperawx. Il-miżuri stipulati, inter alia, fl-Artikolu 38 tar-Regolament IUU japplikaw għal dawk il-pajjiżi.

(7) Il-kunċett ta’ responsabbiltà tal-Istat tal-bandiera u ta’ responsabbiltà tal-Istat kostali ilu jissaħħaħ b’mod kostanti fil-liġi internazzjonali tas-sajd u llum huwa previst bħala obbligu ta’ “diliġenza dovuta”, li jfisser obbligu biex dak l-Istat iwettaq l-aħjar sforzi possibbli u biex jagħmel dak kollu possibbli biex jiġi evitat is-sajd IUU, li jinkludi l-obbligu li jadotta miżuri amministrattivi u ta’ infurzar biex jiżgura li bastimenti tas-sajd li jtajru l-bandiera tiegħu, iċ-ċittadini tiegħu, jew il-bastimenti tas-sajd involuti fl-ilmijiet tiegħu ma jkunux involuti f’attivitajiet li jmorru kontra l-miżuri applikabbli dwar il-konservazzjoni u l-ġestjoni ta’ riżorsi bijoloġiċi tal-baħar, u f’każ ta’ ksur, li jikkoopera u jikkonsulta ma’ Stati oħra għal skop ta’ investigazzjoni u, jekk ikun meħtieġ, jimponi sanzjonijiet li jkunu biżżejjed biex jiskoraġġixxu l-ksur u jċaħħdu lil dawk li jiksru l-liġi mill-benefiċċji li jieħdu mill-attivitajiet illegali tagħhom.

(8) Skont l-Artikolu 20(1) tar-Regolament IUU, l-aċċettazzjoni ta’ ċertifikati tal-qabda vvalidati minn pajjiżi terzi li huma Stati tal-bandiera hija soġġetta għal notifika lill-Kummissjoni dwar l-arranġamenti għall-implimentazzjoni, il-kontroll u l-infurzar tal-liġijiet, ir-regolamenti u l-miżuri ta’ konservazzjoni u ġestjoni li l-bastimenti tas-sajd tal-pajjiżi terzi kkonċernati għandhom ikunu konformi magħhom.

(9) Skont l-Artikolu 20(4) tar-Regolament IUU, il-Kummissjoni għandha tikkoopera b’mod amministrattiv ma’ pajjiżi terzi f’oqsma li jappartjenu għall-implimentazzjoni ta’ dak ir-Regolament.

2. PROĊEDURA FIR-RIGWARD TAL-UNJONI TA’ COMOROS

(10) L-Unjoni ta’ Comoros (minn hawn ’il quddiem “Comoros”) ma ppreżentatx lill-Kummissjoni n-notifika tagħha bħala Stat tal-bandiera skont l-Artikolu 20 tar-Regolament IUU.

(11) Mill-4 sat-8 ta’ Mejju 2014, il-Kummissjoni, bl-appoġġ tad-Delegazzjoni tal-Unjoni Ewropea għar-Repubblika ta’ Mauritius, għall-Unjoni ta’ Comoros u għar-Repubblika tas-Seychelles, għamlet żjara f’Comoros fil-kuntest tal-kooperazzjoni amministrattiva stipulata fl-Artikolu 20(4) tar-Regolament IUU.

(12) Il-missjoni fittxet li tivverifika informazzjoni dwar l-arranġamenti ta’ Comoros għall-implimentazzjoni, il-kontroll u l-infurzar tal-liġijiet, tar-regolamenti u tal-miżuri ta’ konservazzjoni u ġestjoni li magħhom għandhom ikunu konformi l-bastimenti tas-sajd tagħha, kif ukoll tal-miżuri meħuda minn Comoros biex timplimenta l-obbligi tagħha fil-ġlieda kontra s-sajd IUU.

(13) Ir-rapport finali taż-żjara ntbagħat lil Comoros fit-3 ta’ Ġunju 2015. Matul iż-żjara, il-Kummissjoni stabbiliet li ftit li xejn sar progress dwar in-nuqqasijiet kritiċi li l-awtoritajiet Comorjani kienu impenjaw ruħhom li jindirizzaw f’Ottubru 2011 (2).

(14) Comoros ma ppreżentat l-ebda kumment għar-rapport finali.

(15) Comoros hija membru tal-Kummissjoni għat-Tonn tal-Oċean Indjan (IOTC) u tal-Kummissjoni għas-Sajd fil-Lbiċ tal-Oċean Indjan (SWIOFC). Comoros irratifikat il-Konvenzjoni tan-Nazzjonijiet Uniti dwar id-Dritt tal-Baħar (UNCLOS) tal-1982.

(16) L-Unjoni Ewropea u l-Unjoni ta’ Comoros iffirmaw Ftehim ta’ Sħubija dwar is-Sajd li jinsab fis-seħħ bħalissa (3).

(17) Sabiex tevalwa l-konformità ta’ Comoros mal-obbligi internazzjonali tagħha bħala Stat tal-bandiera, tal-port, kostali jew tas-suq, kif stipulati fil-ftehimiet internazzjonali msemmija fil-premessa 15 u stabbiliti mill-Organizzazzjonijiet Reġjonali tal-Ġestjoni tas-Sajd (RFMOs) rilevanti msemmija f’dik il-premessa, il-Kummissjoni fittxet, ġabret u analizzat l-informazzjoni kollha li qieset neċessarja għall-finijiet ta’ dan l-eżerċizzju. Il-qafas legali intern attwali għall-ġestjoni tas-sajd ta’ Comoros huwa l-Kodiċi tas-Sajd u tal-Akkwakultura stabbilit bl-Att Nru 07-011/AU tad-29 ta’ Awwissu 2007 u l-korp ta’ ftehimiet Ministerjali.

(18) Il-Kummissjoni użat ukoll l-informazzjoni li toħroġ mid-dejta disponibbli ppubblikata mill-RFMOs rilevanti, kif ukoll l-informazzjoni disponibbli għall-pubbliku.

3. POSSIBBILTÀ LI L-UNJONI TA’ COMOROS TIĠI IDENTIFIKATA BĦALA PAJJIŻ TERZ LI MA JIKKOOPERAX

(19) Skont l-Artikolu 31(3) tar-Regolament IUU, il-Kummissjoni analizzat id-dmirijiet tal-Unjoni ta’ Comoros bħala Stat tal-bandiera, tal-port, kostali jew tas-suq. Għall-fini ta’ dak ir-rieżami, il-Kummissjoni qieset il-kriterji elenkati fl-Artikolu 31(4) sa (7) tar-Regolament IUU.

3.1. Ir-rikorrenza ta’ Bastimenti IUU u l-flussi kummerċjali IUU u l-miżuri meħuda f’dan ir-rigward (l-Artikolu 31(4) tar-Regolament IUU)

(20) Abbażi tal-informazzjoni disponibbli għall-pubbliku kif ukoll tal-informazzjoni miġbura mill-Kummissjoni u mill-awtoritajiet Comorjani, il-Kummissjoni stabbiliet li hemm evidenza li madwar 20 bastiment Comorjan kienu involuti f’attivitajiet tas-sajd IUU matul il-perjodu bejn l-2010 u l-2015.

(21) Il-Kummissjoni stabbiliet li hemm madwar 20 bastiment Comorjan li joperaw barra miż-żona ekonomika esklussiva (EEZ) ta’ Comoros mingħajr awtorizzazzjoni mill-awtoritajiet Comorjani. Dan imur kontra r-rakkomandazzjonijiet kif stabbilit fil-punt 45 tal-Pjan ta’ Azzjoni Internazzjonali sabiex jiġi evitat, skoraġġut u eliminat is-sajd Illegali, mhux Irrappurtat u mhux Irregolat (IPOA IUU (4)) u l-paragrafu 8(2)(2) tal-Kodiċi ta’ Kondotta tal-FAO li jipprevedu li l-Istati tal-bandiera għandhom jiżguraw li kull bastiment intitolat li jtajjar il-bandiera tagħhom waqt li jkun qed jopera barra mill-ilmijiet tagħhom ikollu awtorizzazzjoni valida. Dan jikkostitwixxi wkoll nuqqas ta’ rispett tar-Rakkomandazzjonijiet tal-punti 29 u 30 tal-Linji Gwida Volontarji tal-FAO dwar il-Prestazzjoni tal-Istati tal-Bandiera (5).

(22) Minn informazzjoni disponibbli għall-pubbliku jidher li żewġ bastimenti Comorjani huma rrappurtati li wettqu trasbord fuq il-baħar ‘il barra mill-kosta Afrikana tal-Punent fl-2014 (6). Dawn l-operazzjonijiet saru mingħajr l-awtorizzazzjoni mill-awtoritajiet Comorjani. In-nuqqas ta’ kontroll minn Comoros imur kontra l-punt 49 tal-IPOA IUU li jistipula li l-Istati tal-bandiera għandhom jiżguraw li l-bastimenti kollha tagħhom involuti fit-trasbord ikollhom awtorizzazzjoni minn qabel maħruġa mill-Istat tal-bandiera, u jirrapportaw lill-awtoritajiet nazzjonali.

(23) Barra minn hekk, l-awtoritajiet Comorjani rrikonoxxew li l-bastimenti Comorjani li joperaw barra mill-EEZ Comorjana mhuma soġġetti għall-ebda miżura ta’ monitoraġġ, kontroll u sorveljanza. Huma ma jirrappurtawx il-pożizzjoni ġeografika tagħhom liċ-ċentru ta’ monitoraġġ tas-sajd Comorjan jew kwalunkwe informazzjoni oħra lill-awtoritajiet Comorjani bħal dejta dwar il-qabda jew informazzjoni dwar il-ħatt l-art jew it-trasbord. Minħabba dawn in-nuqqasijiet Comoros tikser l-Artikolu 94(1) u (2) tal-UNCLOS li jistipula li kull Stat għandu jiżgura b’mod effettiv il-ġurisdizzjoni u l-kontroll tiegħu fuq vapuri li jtajru l-bandiera tiegħu. Dan imur ukoll kontra r-rakkomandazzjoni tal-punt 24 tal-IPOA IUU, li jipprevedi l-obbligu li jitwettaq kontroll effettiv u komprensiv ta’ attivitajiet tas-sajd, u tal-punt 35 tal-IPOA IUU li jistipula li Stat tal-bandiera għandu jiżgura li, qabel ma jirreġistra bastiment, dan jista’ jeżerċita r-responsabbiltà tiegħu biex jiżgura li l-bastiment ma jkunx involut f’sajd IUU. Dan imur ukoll kontra l-punti 31, 32 u 33 tal-Linji Gwida Volontarji tal-FAO dwar il-Prestazzjoni tal-Istati tal-Bandiera li jistipulaw li l-Istati tal-bandiera għandhom jimplimentaw sistemi ta’ kontroll fuq il-bastimenti tagħhom u għandu jkollhom fis-seħħ sistemi ta’ infurzar li jinkludu, inter alia, il-kapaċità li jidentifikaw u jieħdu azzjonijiet ta’ infurzar kontra ksur tal-liġijiet, tar-regolamenti u tal-miżuri internazzjonali ta’ konservazzjoni u ġestjoni applikabbli. Fl-aħħar nett, minħabba dawn in-nuqqasijiet x’aktarx li dawn il-bastimenti jkunu qed joperaw b’mod illegali u li l-qabdiet tagħhom jibqgħu ma jiġux irrappurtati.

(24) Fid-dawl tad-dikjarazzjonijiet magħmula mill-awtoritajiet Comorjani, il-Kummissjoni stabbiliet li l-lista ta’ bastimenti li jtajru l-bandiera ta’ Comoros mhijiex ikkonsolidata. Filwaqt li l-awtorità responsabbli għas-sajd ma għandhiex informazzjoni speċifika dwar il-bastimenti Comorjani li joperaw barra mill-EEZ Comorjana, l-awtorità responsabbli għar-reġistrazzjoni ta’ bastimenti għandha biss informazzjoni parzjali dwar l-istatus tar-Reġistru Comorjan. Għall-kuntrarju tar-rakkomandazzjonijiet fil-punt 40 tal-IPOA IUU u fil-punt 19 tal-Linji Gwida Volontarji tal-FAO dwar il-Prestazzjoni tal-Istati tal-Bandiera, hemm nuqqas ta’ kooperazzjoni u ta’ skambju ta’ informazzjoni bejn l-awtoritajiet responsabbli għar-reġistrazzjoni tal-bastimenti u dawk responsabbli għas-sajd. Anki minħabba dan in-nuqqas Comoros tikser l-Artikolu 94(2)(b) tal-UNCLOS. Barra minn hekk, tonqos milli ssegwi r-rakkomandazzjoni tal-punt 42 tal-IPOA IUU li jistipula li kull Stat għandu jżomm reġistru ta’ vapuri li jkun fih l-ismijiet u d-dettalji ta’ vapuri li jtajru l-bandiera tiegħu.

(25) In-nuqqas ta’ kooperazzjoni interna deskritt fil-premessa 24 jikser l-impenn meħud mill-awtoritajiet Comorjani lejn l-Unjoni Ewropea f’Ottubru 2011, biex jistabbilixxu kooperazzjoni eqreb bejn l-awtoritajiet responsabbli għar-reġistrazzjoni tal-bastimenti u dawk responsabbli għas-sajd (7).

(26) In-nuqqas ta’ kooperazzjoni bejn l-awtoritajiet responsabbli għar-reġistrazzjoni tal-bastimenti u dawk responsabbli għas-sajd inaqqas l-abbiltà ta’ Comoros li timmonitorja d-daqs u l-kapaċità tal-flotta tagħha u jipperemetti lill-operaturi illegali joperaw taħt il-bandiera ta’ Comoros mingħajr ma jinqabdu.

(27) Il-Kummissjoni stabbiliet li n-nuqqas ta’ kooperazzjoni bejn l-awtoritajiet responsabbli għar-reġistrazzjoni ta’ bastimenti u dawk responsabbli għas-sajd huwa aggravat mill-involviment ta’ kumpaniji privati offshore fil-proċess ta’ reġistrazzjoni, li huma responsabbli li jagħżlu l-bastimenti għar-reġistru u li jistgħu jagħtu ċertifikati ta’ reġistrazzjoni temporanji.

(28) Barra minn hekk, l-awtorità responsabbli għar-reġistrazzjoni ma tikkonsultax il-lista ta’ bastimenti IUU stabbilita mill-RFMOs qabel ma tirreġistra bastiment li beħsiebu jopera barra mill-EEZ Comorjana. Dan jikser il-punt 36 tal-IPOA IUU, li jistipula li l-Istati tal-bandiera għandhom jevitaw li jirreġistraw taħt il-bandiera tagħhom, bastimenti li jkollhom storja ta’ nuqqas ta’ konformità. Dan jagħti x’jifhem ukoll li għad iridu jiġu żviluppati proċeduri ta’ reġistrazzjoni robusti u li r-riskju li jseħħu attivitajiet tas-sajd IUU fil-flotta Comorjana għadu kbir.

(29) Fuq il-bażi tal-informazzjoni miġbura matul iż-żjara li għamlet f’Comoros f’Mejju 2015, il-Kummissjoni stabbiliet ukoll li tliet bastimenti Comorjani kienu awtorizzati joperaw fl-ilmijiet ta’ Comoros mingħajr ma kienu mgħammra b’Sistema għall-Monitoraġġ tal-Bastimenti (VMS) jew mingħajr ma kellhom osservatur abbord. Din is-sitwazzjoni tikkostitwixxi ksur tal-Artikolu 94(1) u (2) tal-UNCLOS. Barra minn hekk, mhuwiex osservat il-punt 24 tal-IPOA IUU. Barra dan, dawn il-bastimenti ma ttrażmettewx il-kwantitajiet ta’ ħut abbord lill-awtoritajiet Comorjani fil-limitu ta’ żmien preskritt qabel il-ħatt l-art f’Comoros. Dan jikser il-punt 55 tal-IPOA IUU li jistipula li, qabel ma bastiment jingħata aċċess għall-port, l-Istati għandhom jirrikjedu li l-bastimenti jipprovdu, inter alia, notifika raġonevoli bil-quddiem tad-dħul tagħhom fil-port, id-dettalji tal-vjaġġ tas-sajd tagħhom u l-kwantitajiet ta’ ħut abbord; sabiex jiġi aċċertat jekk il-bastiment appoġġjax is-sajd IUU jew jekk setax kien involut fih. Din is-sitwazzjoni timplika li ma jistax jiġi ggarantit li l-prodotti li ġejjin minn dawn il-bastimenti ma joriġinawx minn attivitajiet tas-sajd IUU.

(30) Skont l-Artikolu 31(4)(b) tar-Regolament IUU, il-Kummissjoni eżaminat ukoll il-miżuri meħuda minn Comoros fir-rigward tal-aċċess ta’ prodotti tas-sajd li jkunu ġejjin minn sajd IUU għas-suq tagħha.

(31) Fid-dawl tas-sitwazzjoni deskritta fil-premessi 22, 23 u 25, it-traċċabbiltà tal-ħut jew tal-prodotti tal-ħut hija mxekkla min-nuqqas ta’ monitoraġġ, kontroll u sorveljanza; l-istatus tar-reġistru ta’ Comoros; u n-nuqqas ta’ kooperazzjoni bejn l-awtoritajiet responsabbli għar-reġistrazzjoni tal-bastimenti u dawk responsabbli għas-sajd.

(32) Fuq il-bażi tal-informazzjoni miġbura mill-awtoritajiet Comorjani, il-bastimenti ta’ Comoros awtorizzati li joperaw fl-EEZ ta’ Comoros kienu qed jużaw logbooks ipprovduti mill-operaturi ekonomiċi fil-lingwi tas-Sri Lanka. Dawn il-lingwi mhumiex mifhuma mill-ispetturi tas-sajd ta’ Comoros. Skont l-informazzjoni miġbura matul iż-żjara f’Comoros f’Mejju 2015, l-awtoritajiet Comorjani ma kinux iffinalizzaw l-iżvilupp tal-mudell tal-logbook tagħhom. It-traċċabbiltà ma tistax tkun iggarantita bl-użu ta’ logbooks ipprovduti b’lingwa li l-ispetturi tas-sajd Comorjani ma jifhmuhiex. Din is-sitwazzjoni xxekkel ukoll it-trasparenza u tikser il-punt 24 tal-IPOA IUU u l-punt 33 tal-Linji Gwida Volontarji tal-FAO dwar il-Prestazzjoni tal-Istati tal-Bandiera li jistipulaw l-obbligu li jitwettaq kontroll effettiv u komprensiv tal-attivitajiet tas-sajd minn meta jinbdew, mill-punt tal-ħatt l-art sad-destinazzjoni finali. Dan imur ukoll kontra l-punt 71 tal-IPOA IUU li jistipula li l-Istati għandhom jieħdu passi biex itejbu t-trasparenza tas-swieq tagħhom sabiex jippermettu t-traċċabbiltà tal-ħut jew tal-prodotti tal-ħut.

(33) Ta’ min ifakkar ukoll li l-premessa 23 turi li l-bastimenti Comorjani li joperaw barra mill-EEZ Comorjana mhuma soġġetti għall-ebda forma ta’ kontroll mill-awtoritajiet Comorjani. Dawn il-bastimenti ma għandhomx logbooks maħsuba għall-awtoritajiet Comorjani u mhuma qed jittrażmettu l-ebda informazzjoni lill-awtoritajiet Comorjani dwar l-attivitajiet tagħhom tas-sajd, il-ħatt l-art u t-trasbord. Dan imur kontra l-Artikolu 94 tal-UNCLOS u ma josservax ir-rakkomandazzjonijiet tal-punti 24 u 35 tal-IPOA IUU, kif ukoll il-punt 33 tal-Linji Gwida Volontarji tal-FAO dwar il-Prestazzjoni tal-Istati tal-Bandiera, billi jimplika li t-traċċabbiltà tal-ħut jew tal-prodotti tal-ħut li jkunu ġejjin minn dawn il-bastimenti ma tistax tiġi ggarantita.

(34) Il-paragrafi 11(2) u 11(3) tal-Kodiċi ta’ Kondotta tal-FAO jgħidu li l-kummerċ internazzjonali ta’ ħut u prodotti tal-ħut ma għandux jikkomprometti l-iżvilupp sostenibbli tas-sajd, u għandu jkun ibbażat fuq miżuri trasparenti kif ukoll fuq liġijiet, regolamenti u proċeduri amministrattivi sempliċi u komprensivi. Barra minn hekk, il-paragrafu 11(1)(11) tal-Kodiċi ta’ Kondotta tal-FAO jistipula li l-Istati għandhom jiżguraw li l-kummerċ internazzjonali u lokali tal-ħut u tal-prodotti tas-sajd jikkonforma mal-prattiki ta’ konservazzjoni u ta’ ġestjoni tajbin billi jtejbu l-identifikazzjoni tal-oriġini tal-ħut u tal-prodotti tas-sajd ikkummerċjati. Barra minn hekk, l-IPOA IUU jipprovdi wkoll gwida dwar il-miżuri relatati mas-suq li dwarhom hemm ftehim internazzjonali (il-punti 65 sa 76), li jappoġġjaw it-tnaqqis jew l-eliminazzjoni tal-kummerċ tal-ħut u tal-prodotti tal-ħut li jkunu ġejjin minn sajd IUU.

(35) Fuq il-bażi tal-informazzjoni miġbura mill-Kummissjoni kif ukoll tad-dikjarazzjonijiet li saru mill-awtoritajiet Comorjani, filwaqt li qed jiġu żviluppati faċilitajiet ta’ pproċessar f’Comoros, għad iridu jiġu definiti skemi ta’ traċċabbiltà u ċertifikazzjoni robusti. Din is-sitwazzjoni żżid ukoll ir-riskju li prodotti li ġejjin minn attivitajiet tas-sajd IUU jistgħu jiġu pproċessati u kkumerċjalizzati billi jgħaddu minn Comoros.

(36) Fid-dawl tas-sitwazzjoni spjegata f’din it-Taqsima tad-Deċiżjoni u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha magħmula mill-pajjiż, seta’ jiġi stabbilit, skont l-Artikolu 31(3), (4)(a) u (4)(b) tar-Regolament IUU, li Comoros naqset milli taqdi dawk li huma d-dmirijiet tagħha skont id-dritt internazzjonali bħala Stat tal-bandiera, tal-port, kostali u tas-suq fir-rigward tal-bastimenti IUU u tas-sajd IUU mwettaq jew appoġġjat mill-bastimenti li jtajru l-bandiera tagħha jew miċ-ċittadini tagħha u milli tipprevjeni l-aċċess tal-prodotti tas-sajd li joriġinaw mis-sajd IUU għas-suq tagħha.

3.2. Nuqqas ta’ koperazzjoni u ta’ infurzar (l-Artikolu 31(5) tar-Regolament IUU)

(37) Skont l-Artikolu 31(5)(a), il-Kummissjoni analizzat il-kollaborazzjoni tagħha ma’ Comoros biex tara jekk din effettivament ikkooperatx billi wieġbet għall-mistoqsijiet, ipprovdiet rispons jew investigat kwistjonijiet relatati mas-sajd IUU u mal-attivitajiet assoċjati miegħu.

(38) Filwaqt li l-awtoritajiet tas-sajd ta’ Comoros ġeneralment ikkooperaw matul il-missjoni, l-awtoritajiet tas-sajd ta’ Comoros ma weġbux għat-talbiet ta’ segwitu għall-informazzjoni. Il-Kummissjoni stabbiliet li dan in-nuqqas ta’ koperazzjoni huwa aggravat minħabba l-istatus tar-reġistru Comorjan u n-nuqqas ta’ kooperazzjoni bejn l-awtoritajiet responsabbli għar-reġistrazzjoni tal-bastimenti u dawk responsabbli għas-sajd, kif inhu stabbilit fit-Taqsima 3(1).

(39) Barra minn hekk, bħalma tfakkar il-premessa 25, in-nuqqas ta’ kooperazzjoni bejn l-awtoritajiet responsabbli għar-reġistrazzjoni tal-bastimenti u dawk responsabbli għas-sajd kellu jiġi indirizzat f’konformità ma’ impenn li sar minn Comoros f’Ottubru 2011, biex tiġi stabbilita kooperazzjoni eqreb bejn dawn l-awtoritajiet (8). Kif stabbilit fit-Taqsima 3(1), ftit li xejn sar progress dwar din id-dgħufija kritika u Comoros ma ssodisfatx l-impenn tagħha.

(40) Matul iż-żjara tal-Kummissjoni f’Mejju 2015, l-awtoritajiet Comorjani informaw lill-Kummissjoni li ma kinux f’pożizzjoni li jaqsmu magħha l-informazzjoni tal-Kodiċi Marittimu li kien mistenni jiġi adottat. Minn dak iż-żmien ‘l hawn, il-Kummissjoni la ġiet informata dwar l-adozzjoni tat-test u lanqas ma ngħatat kopja tiegħu.

(41) Barra minn hekk, l-awtoritajiet Comorjani ġew mistiedna jipprovdu lill-Kummissjoni b’lista ta’ bastimenti tas-sajd u bastimenti relatati mas-sajd ta’ Comoros. Il-Kummissjoni ma ngħatatx kopja ta’ din il-lista.

(42) Fil-kuntest tal-valutazzjoni ġenerali ta’ kemm Comoros issodisfat dmirijietha li taqdi l-obbligi tagħha bħala Stat tal-bandiera, il-Kummissjoni analizzat ukoll jekk Comoros ikkooperatx ma’ Stati oħra fil-ġlieda kontra s-sajd IUU.

(43) Il-Kummissjoni stabbiliet li, filwaqt li Comoros qed tikkoopera mal-pajjiżi fir-reġjun tal-Oċean Indjan, hija ma tikkooperax ma’ pajjiżi terzi barra mir-reġjun fejn joperaw il-bastimenti Comorjani. Kif spjegat fil-premessa 24, dan in-nuqqas ta’ kooperazzjoni jista’ jkun dovut għall-fatt li l-awtoritajiet Comorjani għandhom ftit jew ma għandhom l-ebda informazzjoni dwar il-bastimenti kkonċernati. Din is-sitwazzjoni, li tenfasizza s-sejbiet tat-Taqsima 3(1), ma ssegwix ir-rakkomandazzjoni tal-punt 28 tal-IPOA IUU li jistipula li l-Istati għandhom jikkoordinaw l-attivitajiet tagħhom u jikkooperaw fil-ġlieda kontra s-sajd IUU. B’mod partikolari, mhuwiex osservat il-punt 31 tal-IPOA IUU li jistipula li l-Istati tal-bandiera għandhom jikkunsidraw jekk jidħlux fi ftehimiet jew f’arranġamenti ma’ Stati oħra u jikkooperaw għall-infurzar tal-liġijiet applikabbli u tal-miżuri ta’ konservazzjoni u ġestjoni jew tad-dispożizzjonijiet adottati fil-livell nazzjonali, reġjonali jew globali.

(44) Skont l-Artikolu 31(5)(b), il-Kummissjoni analizzat miżuri ta’ infurzar eżistenti biex tipprevjeni, tiskoraġġixxi u telimina s-sajd IUU f’Comoros.

(45) Il-Kummissjoni stabbiliet li l-awtoritajiet Comorjani ma kinux irrappurtaw li ħadu xi azzjoni fir-rigward tal-bastimenti msemmija fil-premessa 23 u li wettqu operazzjonijiet li jinkludu trasbord fuq il-baħar ‘il barra mill-kosta Afrikana tal-Punent fl-2014.

(46) Fir-rigward tal-informazzjoni stabbilita fil-premessi 21 u 23, u fid-dawl tad-dikjarazzjonijiet magħmula minn Comoros, il-Kummissjoni stabbiliet li l-awtoritajiet Comorjani kienu jafu li l-bastimenti li jtajru l-bandiera ta’ Comoros, bi ksur tal-liġi u tar-rekwiżiti Comorjani, kienu qed joperaw barra mill-EEZ Comorjana u qed jiżbarkaw fl-Afrika tal-Punent u fl-Asja. Madankollu, il-Kummissjoni stabbiliet li l-awtoritajiet Comorjani ma kinux ħadu miżuri ta’ infurzar fir-rigward ta’ dawn il-bastimenti.

(47) Barra minn hekk, matul iż-żjara tagħha f’Mejju 2015, il-Kummissjoni stabbiliet li l-biċċa l-kbira tal-flotta Comorjana mhijiex qed tittrażmetti l-informazzjoni tal-VMS lill-awtoritajiet Comorjani. Din is-sitwazzjoni tenfasizza l-inabbiltà tal-awtoritajiet li jimmonitorjaw l-operazzjonijiet tal-bastimenti Comorjani u timmina l-kapaċità tal-awtoritajiet li jinfurzaw b’mod effettiv ir-regoli applikabbli għaż-żoni differenti kkonċernati. Dan, flimkien man-nuqqas ta’ kooperazzjoni interna u kooperazzjoni ma’ pajjiżi terzi, joħloq ambjent ideali għall-iżvilupp ta’ attivitajiet tas-sajd IUU.

(48) Is-sitwazzjoni msemmija fil-premessi 45 u 47 tikser l-Artikolu 94 tal-UNCLOS. Barra minn hekk, din tmur kontra r-rakkomandazzjonijiet biex jittieħdu miżuri ta’ infurzar fir-rigward tal-attivitajiet tas-sajd IUU u biex jiġu ssanzjonati tali attivitajiet b’severità suffiċjenti biex jipprevjenu, jiskoraġġixxu u jeliminaw b’mod effettiv is-sajd IUU u biex iċaħħdu lil dawk li jiksru l-liġi mill-benefiċċji li jakkumulaw minn tali sajd, kif stabbilit fil-paragrafu 8(2)(7) tal-Kodiċi ta’ Kondotta tal-FAO; il-punt 21 tal-IPOA IUU u l-punti 31 sa 33, 35 u 38 tal-Linji Gwida Volontarji tal-FAO dwar il-Prestazzjoni tal-Istati tal-Bandiera.

(49) Fir-rigward tal-qafas legali tas-sajd ta’ Comoros, l-awtoritajiet Comorjani rrikonoxxew matul iż-żjara tal-Kummissjoni f’Mejju 2015, li l-implimentazzjoni ulterjuri tat-testi tal-Kodiċi tas-Sajd u tal-Akkwakultura trid tiġi elaborata biex tiżgura li jkun hemm konsistenza bejn il-liġi nazzjonali u r-regoli internazzjonali u reġjonali applikabbli.

(50) Barra minn hekk, il-Kodiċi tas-Sajd u tal-Akkwakultura ta’ Comoros ma jinkludix bastimenti li jwettqu attivitajiet relatati mas-sajd fid-definizzjoni ta’ bastimenti tas-sajd. Barra minn hekk, filwaqt li l-qafas legali tal-Unjoni ta’ Comoros ikopri ksur serju kif definit skont il-liġi internazzjonali, il-qafas legali ta’ Comoros ma jiddefinixxix b’mod espliċitu s-sajd IUU u ma jipprevedix b’mod ċar miżuri ta’ infurzar u sanzjonijiet għal ċittadini li jappoġġjaw jew ikunu involuti f’sajd IUU kif indikat fil-punt 18 tal-IPOA IUU. Fir-rigward tal-iskema ta’ sanzjonar, ta’ min jinnota li l-multi previsti fil-kuntest tal-attivitajiet tas-sajd industrijali huma bbażati fuq it-tariffi tal-liċenzji. Madankollu, il-kategoriji ta’ liċenzji tas-sajd iddefiniti skont il-leġiżlazzjoni ta’ Comoros huma limitati biss għal speċijiet ta’ tonn. Għaldaqstant, f’każijiet ta’ ksur ta’ flotta industrijali li timmira lejn speċijiet demersali jew pelaġiċi, ma hemm l-ebda multa korrispondenti, meta jitqies in-nuqqas ta’ tariffi tal-liċenzji korrispondenti. Din is-sitwazzjoni tnaqqas il-livell ta’ deterrenza tal-iskema ta’ sanzjonar Comorjana.

(51) Barra minn hekk, Comoros ma għandhiex pjan ta’ spezzjoni nazzjonali biex tiżgura politika koerenti dwar il-kontroll ta’ operazzjonijiet tal-flotta Comorjana. Meta wieħed iqis id-daqs tal-flotta ta’ Comoros u tal-prospetti ta’ żvilupp tagħha (9), Comoros ma għandhiex biżżejjed osservaturi.

(52) Comoros għandha indiċi tal-iżvilupp tal-bniedem baxx, u fl-2013 ġiet ikklassifikata fil-159 post minn 187 pajjiż (10) skont l-Indiċi tal-Iżvilupp tal-Bniedem tan-Nazzjonijiet Uniti (UNHDI). Fl-Anness II tar-Regolament (KE) Nru 1905/2006 tal-Parlament Ewropew u tal-Kunsill (11), Comoros tinsab imniżżla fil-kategorija tal-pajjiżi l-anqas żviluppati, f’konformità mal-lista ta’ benefiċjarji tal-għajnuna uffiċjali għall-iżvilupp (ODA) tal-Kumitat ta’ Għajnuna għall-Iżvilupp (DAC) tal-Organizzazzjoni għall-Kooperazzjoni u l-Iżvilupp Ekonomiċi (OECD) tal-1 ta’ Jannar 2015 (12).

(53) Minkejja l-analiżi fil-premessa 52 ta’ min jinnota wkoll li, abbażi tal-informazzjoni miksuba miż-żjara tal-Kummissjoni f’Mejju 2015, ma jistax jitqies li Comoros hija nieqsa mir-riżorsi finanzjarji. Pjuttost, hija nieqsa mill-ambjent amministrattiv meħtieġ biex tiżgura t-twettiq effiċjenti u effettiv ta’ dmirijietha bħala Stat tal-bandiera, kostali, tal-port u tas-suq.

(54) Fid-dawl tas-sitwazzjoni spjegata f’din it-Taqsima u abbażi tal-elementi fattwali kollha miġbura mill-Kummissjoni, kif ukoll mid-dikjarazzjonijiet kollha li saru minn Comoros, jista’ jiġi stabbilit, skont l-Artikolu 31(3) u (5) tar-Regolament IUU, li Comoros naqset milli taqdi dmirijietha skont il-liġi internazzjonali fir-rigward tal-isforzi ta’ kooperazzjoni u infurzar.

3.3. Nuqqas ta’ implimentazzjoni tar-regoli internazzjonali (l-Artikolu 31(6) tar-Regolament IUU)

(55) Comoros irratifikat l-UNCLOS fl-1994 u hija parti kontraenti tal-IOTC tal-SWIOFC.

(56) Skont l-Artikolu 31(6)(b), il-Kummissjoni analizzat l-informazzjoni kollha dwar l-istatus ta’ Comoros bħala parti kontraenti tal-IOTC u tal-SWIOFC.

(57) Skont informazzjoni li ħarġet mir-Rapport ta’ Konformità tal-IOTC għal Comoros ippreżentat fit-23 ta’ Marzu 2015 (13), ġew identifikati diversi kwistjonijiet ripetuti ta’ konformità fl-2014. B’mod partikolari, Comoros ma rrappurtatx qabda nominali fuq il-klieb il-baħar, kif meħtieġ skont ir-Riżoluzzjoni 05/05 tal-IOTC, ma rrappurtatx il-qabda u l-isforz fuq il-klieb il-baħar, kif meħtieġ skont ir-Riżoluzzjoni 05/05 tal-IOTC, ma rrappurtatx il-frekwenza tad-daqs fuq il-klieb il-baħar, kif meħtieġ skont ir-Riżoluzzjoni 05/05 tal-IOTC, ma rrappurtatx il-qabda u l-isforz fuq il-bastimenti tas-sajd barranin bil-purse seine li joperaw fl-EEZ tagħha, kif meħtieġ skont ir-Riżoluzzjoni 10/02 tal-IOTC u ma implimentatx l-iskema tal-osservatur għall-kampjuni artiġjanali, kif meħtieġ mir-Riżoluzzjoni 11/04. tal-IOTC.

(58) Ġew identifikati wkoll kwistjonijiet mhux ripetuti ta’ konformità. Comoros ma rrappurtatx qabda nominali għas-sajd mal-kosta, kif meħtieġ mir-Riżoluzzjoni 10/02 tal-IOTC, ma rrappurtatx il-qabda u l-isforz għas-sajd mal-kosta, kif meħtieġ mir-Riżoluzzjoni 10/02 tal-IOTC u ma rrappurtatx il-frekwenza tad-daqs għas-sajd mal-kosta, kif meħtieġ mir-Riżoluzzjoni 10/02. tal-IOTC.

(59) Il-kwistjonijiet ta’ konformità ta’ Comoros mal-IOTC juru n-nuqqas ta’ Comoros li tissodisfa l-obbligi tagħha bħala Stat tal-bandiera stabbiliti fl-Artikolu 94 tal-UNCLOS. Dawn juru wkoll li Comoros mhix qed issegwi r-rakkomandazzjonijiet tal-punti 31 sa 33, 35 u 38 tal-Linji Gwida Volontarji tal-FAO dwar il-Prestazzjoni tal-Istati tal-Bandiera u tal-punt 24 tal-IPOA IUU.

(60) Bl-eċċezzjoni tal-IOTC u tal-SWIOFC, Comoros mhijiex parti kontraenti ta’ RFMOs oħra. Meta wieħed iqis l-istruttura tal-flotta ta’ Comoros, li topera mhux biss fir-reġjun tal-Oċean Indjan, din is-sejba timmina l-isforzi ta’ Comoros biex tissodisfa l-obbligi skont il-UNCLOS, b’mod partikolari l-Artikoli 117 u 118.

(61) Barra minn hekk, bl-eċċezzjoni tal-UNCLOS, Comoros ma rratifikatx strumenti legali internazzjonali oħra marbuta mal-ġestjoni tas-sajd. Meta wieħed iqis l-importanza tal-istokkijiet ta’ ħut transżonali u li jpassi ħafna għal Comoros, din is-sejba timmina l-isforzi ta’ Comoros biex taqdi dmirijietha bħala Stat tal-bandiera, kostali, tal-port u tas-suq skont il-UNCLOS, b’mod partikolari l-Artikoli 63 u 64.

(62) Barra minn hekk, filwaqt li f’Comoros qed tinbena infrastruttura tal-portijiet maħsuba għall-attivitajiet tas-sajd, il-pajjiż ma rratifikax il-Ftehim tal-FAO dwar il-Miżuri tal-Istat tal-Port tal-2009.

(63) Il-prestazzjoni ta’ Comoros fl-implimentazzjoni tal-istrumenti internazzjonali mhijiex skont ir-rakkomandazzjonijiet tal-punt 11 tal-IPOA IUU li jħeġġeġ lill-Istati, bħala kwistjoni ta’ prijorità, biex jirratifikaw, jaċċettaw jew jaderixxu għall-Ftehim tan-Nazzjonijiet Uniti għall-Implimentazzjoni tad-Dispożizzjonijiet tal-UNCLOS dwar il-Konservazzjoni u l-Ġestjoni ta’ Stokkijiet ta’ Ħut Transżonali u Stokkijiet ta’ Ħut li Jpassi Ħafna (UNFSA) u l-Ftehim ta’ Osservanza tal-FAO. Barra minn hekk, tonqos milli ssegwi l-punt 14 li jistipula li l-Istati għandhom jimplimentaw b’mod sħiħ u effettiv il-Kodiċi ta’ Kondotta u l-Pjanijiet ta’ Azzjoni Internazzjonali assoċjati miegħu.

(64) Għall-kuntrarju tar-rakkomandazzjonijiet fil-punti 25 sa 27 tal-IPOA IUU, Comoros ma żviluppatx pjan ta’ azzjoni nazzjonali kontra s-sajd IUU.

(65) Barra minn hekk, kif imsemmi fil-premessa 27, matul iż-żjara mwettqa mill-Kummissjoni ġie stabbilit li l-ġestjoni tar-reġistru ta’ Comoros hija parzjalment iddelegata lil kumpanija privata li tinsab barra minn Comoros. Fuq il-bażi tal-informazzjoni miġbura mill-Kummissjoni, kif ukoll tad-dikjarazzjonijiet li saru minn Comoros, jista’ jiġi stabbilit li Comoros naqset milli tiżgura li l-bastimenti li jtajru l-bandiera tagħha għandhom rabta ġenwina mal-pajjiż. Dan imur kontra l-Artikolu 91 tal-UNCLOS li jistipula li għandha teżisti rabta ġenwina bejn l-Istat tal-bandiera u l-bastimenti tiegħu.

(66) Fid-dawl tas-sitwazzjoni spjegata f’din it-Taqsima tad-Deċiżjoni u abbażi tal-elementi fattwali kollha miġbura mill-Kummissjoni, kif ukoll tad-dikjarazzjonijiet kollha li għamel il-pajjiż, jista’ jiġi stabbilit, skont l-Artikolu 31(3) u (6) tar-Regolament IUU, li Comoros naqset milli taqdi d-dmirijiet tagħha skont il-liġi internazzjonali fir-rigward tar-regoli, tar-regolamenti u tal-miżuri ta’ konservazzjoni u ġestjoni internazzjonali.

3.4. Limitazzjonijiet speċifiċi tal-pajjiżi fil-fażi tal-iżvilupp (l-Artikolu 31(7) tar-Regolament IUU)

(67) Ta’ min ifakkar li skont il-UNHDI, Comoros għandha indiċi tal-iżvilupp tal-bniedem baxx u fl-2013 ġiet ikklassifikata fil-159 post minn 187 pajjiż (14). Ta’ min ifakkar ukoll li, skont ir-Regolament (KE) Nru 1905/2006, Comoros tinsab imniżżla fil-kategorija tal-pajjiżi l-anqas żviluppati, f’konformità mal-lista ta’ benefiċjarji tal-ODA tal-OECD DAC tal-1 ta’ Jannar 2015 (15).

(68) Għalkemm jista’ jkun hemm limitazzjonijiet speċifiċi ta’ kapaċità b’mod ġenerali fir-rigward tal-monitoraġġ, tal-kontroll u tas-sorveljanza, il-limitazzjonijiet speċifiċi ta’ Comoros li ġejjin mil-livell ta’ żvilupp tagħha ma jistgħux jiġġustifikaw in-nuqqasijiet identifikati fit-taqsimiet preċedenti. Dan jikkonċerna speċjalment l-istatus tar-reġistru Comorjan u n-nuqqas ta’ kontroll, b’mod partikolari permezz tal-VMS ta’ parti mill-flotta Comorjana filwaqt li Comoros għandha ċentru ta’ monitoraġġ tas-sajd operazzjonali u tista’ timmonitorja l-attivitajiet imwettqa fl-EEZ tagħha.

(69) Jidher li n-nuqqasijiet idenifikati jirriżultaw prinċipalment mill-ambjent amministrattiv inadegwat biex jiżgura t-twettiq effiċjenti u effettiv tad-dmirijiet Comorjani bħala Stat tal-bandiera, kostali, tal-port u tas-suq. Din is-sitwazzjoni hija aggravata mid-daqs żbilanċjat tal-flotta Comorjana u taż-żona tal-operazzjoni tagħha.

(70) Ta’ min jinnota wkoll li l-Unjoni Ewropea u l-Unjoni ta’ Comoros iffirmaw Ftehim ta’ Sħubija dwar is-Sajd (16). Il-protokoll attwali (17) ta’ dan il-Ftehim jinkludi appoġġ finanzjarju settorjali fil-kontribuzzjoni finanzjarja mħallsa lil Comoros. L-appoġġ finanzjarju settorjali għandu l-għan li jippromwovi l-iżvilupp tas-sajd sostenibbli billi jsaħħaħ il-kapaċità amministrattiva u xjentifika permezz ta’ enfasi fuq il-ġestjoni, il-monitoraġġ, il-kontroll u s-sorveljanza tas-sajd sostenibbli. Dan għandu jikkontribwixxi biex jgħin lil Comoros tissodisfa l-obbligi tagħha skont id-dritt internazzjonali bħala Stat tal-bandiera, tal-port, kostali u tas-suq u biex tiġġieled is-sajd IUU.

(71) Barra minn hekk, Comoros tikseb ukoll l-appoġġ minn inizjattivi reġjonali bħall-proġett SmartFish li huwa ffinanzjat mill-Unjoni Ewropea u li huwa implimentat mill-Kummissjoni tal-Oċean Indjan (IOC) u jimmira, inter alia, li jiġġieled kontra s-sajd IUU permezz ta’ riżorsi kondiviżi; l-iskambju tal-informazzjoni; it-taħriġ u l-iżvilupp ta’ skemi operattivi għall-monitoraġġ, il-kontroll u s-sorveljanza.

(72) Fid-dawl tas-sitwazzjoni spjegata f’din it-Taqsima, u abbażi tal-elementi fattwali kollha miġbura mill-Kummissjoni kif ukoll tad-dikjarazzjonijiet kollha magħmula mill-pajjiż, jista’ jiġi stabbilit, skont l-Artikolu 31(7) tar-Regolament IUU, li l-istatus tal-iżvilupp u l-prestazzjoni globali ta’ Comoros fir-rigward tal-ġestjoni tas-sajd jistgħu jiġu ostakolati mil-livell tal-iżvilupp tagħha. Madankollu, meta wieħed iqis in-natura tan-nuqqasijiet stabbiliti minn Comoros, il-livell ta’ żvilupp ta’ Comoros ma jistax jiskuża għalkollox jew inkella jiġġustifika l-prestazzjoni globali tagħha bħala Stat tal-bandiera, tal-port, kostali jew tas-suq fir-rigward tas-sajd u l-insuffiċjenza tal-azzjonijiet tagħha biex tipprevjeni, tiskoraġġixxi u telimina s-sajd IUU.

4. KONKLUŻJONI DWAR IL-POSSIBBILTÀ TA’ IDENTIFIKAZZJONI BĦALA PAJJIŻ TERZ LI MA JIKKOOPERAX

(73) Fid-dawl tal-konklużjonijiet li ntlaħqu dwar in-nuqqas ta’ Comoros milli taqdi dmirijietha skont il-liġi internazzjonali bħala Stat tal-bandiera, tal-port, kostali jew tas-suq u milli tieħu azzjoni biex tipprevjeni, tiskoraġġixxi u telimina s-sajd IUU, dak il-pajjiż għandu jiġi nnotifikat, skont l-Artikolu 32 tar-Regolament IUU, bil-possibbiltà li l-Kummissjoni tidentifikah bħala pajjiż terz li ma jikkooperax fil-ġlieda kontra s-sajd IUU.

(74) Skont l-Artikolu 32(1) tar-Regolament IUU, il-Kummissjoni għandha tinnotifika lil Comoros bil-possibbiltà li jiġi identifikat bħala pajjiż terz li ma jikkooperax. Il-Kummissjoni għandha tieħu d-démarches kollha stipulati fl-Artikolu 32 tar-Regolament IUU fir-rigward ta’ Comoros. Fl-interess tal-amministrazzjoni tajba, għandu jiġi stabbilit perjodu ta’ żmien li matulu dak il-pajjiż jista’ jwieġeb bil-miktub għan-notifika u jirranġa s-sitwazzjoni.

(75) Barra minn hekk, in-notifika lil Comoros dwar il-possibbiltà li tiġi identifikata bħala pajjiż li ma jikkooperax, la tipprekludi u lanqas ma tfisser b’mod awtomatiku li l-Kummissjoni jew il-Kunsill se jieħdu xi azzjoni sussegwenti għall-finijiet tal-identifikazzjoni u tal-istabbiliment ta’ lista ta’ pajjiżi li ma jikkooperawx.

IDDEĊIDIET KIF ĠEJ:

Artikolu Uniku

L-Unjoni ta’ Comoros għandha tiġi nnotifikata bil-possibbiltà li tiġi identifikata mill-Kummissjoni bħala pajjiż terz li ma jikkooperax fil-ġlieda kontra s-sajd illegali, mhux irrappurtat u mhux irregolat.

Magħmul fi Brussell, l-1 ta’ Ottubru 2015. Għall-Kummissjoni Karmenu VELLA Membru tal-Kummissjoni

(1) ĠU L 286, 29.10.2008, p. 1.

(2) Informazzjoni miġjuba minn: http://ec.europa.eu/fisheries/news_and_events/press_releases/2011/20111031/index_en.htm

(3) Ir- Regolament tal-Kunsill (KE) Nru 1563/2006 tal-5 ta’ Ottubru 2006 dwar il-konklużjoni tal-Ftehim ta' Sħubija fis-settur tas-sajd bejn il-Komunità Ewropea u l-Unjoni tal-Komoros (ĠU L 290, 20.10.2006, p. 6).

(4) “International Plan of Action to Prevent, Deter and Eliminate Illegal, Unreported and Unregulated Fishing, Food and Agriculture Organization of the United Nations”, 2001.

(5) “Voluntary Guidelines for Flag State Performance”, Marzu 2014, miksuba minn: http://www.fao.org/3/a-mk052e.pdf

(6) Informazzjoni miġjuba minn Greenpeace, “Esperanza West Africa Expedition 2014”, Mejju 2015, miġjub minn: http://www.greenpeace.org/eastasia/publications/reports/oceans/2015/Africas-fisheries-paradise-at-a-crossroads/

(7) Ara n-nota ta’ qiegħ il-paġna 2.

(8) Ara n-nota ta’ qiegħ il-paġna 2.

(9) Informazzjoni miġjuba minn: http://www.iotc.org/sites/default/files/documents/2015/03/IOTC-2015-CoC12-05_Add_1E_Collection_of_fleet_development_plans.pdf

(10) Informazzjoni miġjuba minn: http://hdr.undp.org/en/content/table-1-human-development-index-and-its-components

(11) Ir- Regolament (KE) Nru 1905/2006 tal-Parlament Ewropew u tal-Kunsill tat 18 ta' Diċembru 2006 li jistabbilixxi strument ta' finanzjament tal-koperazzjoni għall-iżvilupp (ĠU L 378, 27.12.2006, p. 41).

(12) Informazzjoni miġjuba minn: http://www.oecd.org/dac/stats/documentupload/DAC%20List%20of%20ODA%20Recipients%202014%20final.pdf

(13) Informazzjoni miġjuba minn: http://www.iotc.org/sites/default/files/documents/2015/04/IOTC-2015-CoC12-CR04E-Comoros.pdf

(14) Ara n-nota ta’ qiegħ il-paġna 10.

(15) Ara n-nota ta’ qiegħ il-paġna 12.

(16) Ara n-nota ta’ qiegħ il-paġna 3.

(17) Id-Deċiżjoni tal-Kunsill tas-16 ta’ Diċembru 2013 dwar il-firma, f’isem l-Unjoni Ewropea, u l-applikazzjoni provviżorja tal-Protokoll bejn l-Unjoni Ewropea u l-Unjoni tal-Komoros li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija fis-settur tas-Sajd fis-seħħ bejn iż-żewġ Partijiet (ĠU L 349, 21.12.2013, p. 4) u l-Protokoll bejn l-Unjoni Ewropea u l-Unjoni tal-Komoros li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija fis-settur tas-Sajd fis-seħħ bejn iż-żewġ Partijiet (ĠU L 349, 21.12.2013, p. 5).